>> ג'ון פולסון, המלך מידאס של תקופת הסאבפריים, עשה זאת שוב. שנתיים לאחר שביצע את אחת מהחלטות המסחר הגדולות בוול סטריט - והימר נגד שוק המשכנתאות האמריקאי - הצליח פולסון להציל מה שאחרת היתה נחשבת לשנה איומה לקרן הגידור שלו.
אף שרבים טענו שההצלחה של פולסון בהימור נגד שוק הסאבפריים היתה חד פעמית, פולסון הרוויח השנה דווקא הודות להימורים שביצע על חברות שהרוויחו מההתאוששות הכלכלית.
תוך פחות משלושה חודשים, קרן הדגל של החברה של פולסון - פולסון אדוונטאג' פאנד - הצליחה להפוך הפסד דו-ספרתי לרווח דו-ספרתי. הקרן, שהיקף נכסיה היה 9 מיליארד דולר בתחילת 2010, עלתה באמצע דצמבר ב-14%, לפי משקיע שהסכים לפרסום הפרטים החסויים בעילום שם.
הגורם שהוביל לעלייה בקרן של פולסון אינו ברור. דובר של חברת פולסון אנד קומפני סירב לבקשת "ניו יורק טיימס" לתגובה, וניירות שהוגשו לרשות לניירות ערך יפורסמו רק בעוד כמה שבועות. עדיין ברור שכמה מההשקעות הגדולות של פולסון - בהרטפורד פייננשל סרביס, MGM ריזורטס ובוסטון סיינטיפיק - הניבו תשואות נאות: 30%, 16% ו-26%, ברבעון האחרון של השנה.
הקרן של פולסון בולטת לטובה בשנה פושרת יחסית עבור קרנות גידור ומנהלי קרנות רבים. התשואה הממוצעת לקרנות הגידור ב-2010 עד לסוף נובמבר היתה 7.1% לאחר העמלות, לפי חברת הדג' פאנד ריסרץ'. משקיעים היו מניבים תשואה טובה יותר לו היו רוכשים קרנות העוקבות אחר מדד S&P שעלה ב-7.8% באותה תקופה.
היתה זו שנת טלטלות לפולסון, שהימר על הזהב שטיפס ב-30% והזרים כספים לרכוש נתחים בחברות גדולות שהוא חשב שירוויחו מההתאוששות הכלכלית, כמו חברות בנקאות ושירותים פיננסים. אבל בעקבות הדשדוש בהתאוששות הכלכלית תיק ההשקעות של פולסון שקע והוביל כמה ממבקריו לטעון שהקרן שלו גדולה מדי לניהול.
בשלב מסוים במהלך הקיץ, מנהלי קרנות גידור אחרות ביצעו עסקות שורט על מניות שפולסון החזיק בתיק המניות שלו. נכון לספטמבר, קרן אדוונטאג' פלוס ירדה ב-11%.
ובכל זאת, בשבוע שעבר רשמה הקרן עלייה של 14% לכלל 2010. הסבלנות של פולסון השתלמה, לאחר שהשקעות שביצע בשנה שעברה ובתחילת השנה החלו לשאת פרי ברבעון האחרון של השנה.